Diari Oficial de la Generalitat Valenciana


Sumari del DOGV 9963, del 23-10-2024 (2024/10715)

RESOLUCIÓ de 3 d’octubre de 2024, de la Conselleria d’Hisenda, Economia i Administració Pública, per la qual s’aproven les bases reguladores i la convocatòria dels Premis a la Responsabilitat Social, exercici 2024.
----------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9963

Data del DOGV
:   23-10-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/10906

CVE
:   LNVL-L-1736-03478

Data del document
:   03-10-2024

Organisme emissor
:   Conselleria d'Hisenda, Economia i Administració Pública

Tipus de document
:   Resolució

Anàlisi jurídica

 Descriptors 

:   * ajuda pública
    * responsabilitat
    * drets socials

El Decret 200/2022, de 25 de novembre, del Consell, pel qual es regula la responsabilitat social de les entitats valencianes, s’ha configurat, juntament amb el Decret 118/2022, de 5 d’agost, del Consell, pel qual es regula la inclusió de clàusules de responsabilitat social en la contractació pública i en les convocatòries d’ajudes i subvencions, com una de les ferramentes necessàries per a impulsar la responsabilitat social en la Comunitat Valenciana.

En esta línia, els pressupostos de la Generalitat per a 2024 han previst la concessió dels Premis a les Bones Pràctiques en la Gestió de la Responsabilitat Social en les empreses i altres entitats.

Estos premis pretenen donar reconeixement a aquelles entitats valencianes que hagen destacat per accions o iniciatives estretament vinculades amb els valors i les bones pràctiques en la responsabilitat social.

La Direcció General d’Economia és competent per a la concessió d’estos premis segons el que establix l’article 12.3.d del Decret 169/2023, de 3 d’octubre, del Consell, de modificació del Decret 133/2023, de 10 d’agost, del Consell, d’aprovació del Reglament orgànic i funcional de la Conselleria d’Hisenda, Economia i Administració Pública, que ha sigut desplegat per l’Orde 1/2024, de 26 de març, de la Conselleria d’Hisenda, Economia i Administració Pública.

Els premis que es concediran en la corresponent convocatòria no estan subjectes a la política de la competència de la Unió Europea en matèria d’ajudes públiques i, per tant, no requerixen notificació a la Comissió Europea, per no reunir els requisits de l’article 107.1 del Tractat de funcionament de la Unió Europea, ja que per raó de la qualitat de les entitats beneficiàries i de l’objecte dels premis, estes accions subvencionables no afecten la competència, ni els intercanvis comercials entre els estats membres, i tampoc afavorixen determinades empreses o produccions.

Per tant, amb la percepció dels premis esmentats no hi ha cap avantatge econòmic, ni es desenrotlla ninguna activitat econòmica en el mercat relacionada amb l’oferta de béns i servicis, que permeten la possibilitat de falsejament de la competència que afecte els intercanvis comercials entre estats membres, als efectes que assenyala el Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques.

En tot el que no regula esta orde, caldrà ajustar-se al que disposen la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions; els preceptes bàsics de la Llei 38/2003, de 17 de novembre, general de subvencions, i el Reial decret 887/2006, de 21 de juliol, pel qual s’aprova el Reglament de la Llei general de subvencions.

Per tot el que s’ha exposat, complits els tràmits procedimentals oportuns, en virtut de les facultats conferides en els articles 160 i 165 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, en el 12.3.d del Decret 169/2023, de 3 d’octubre, del Consell, de modificació del Decret 133/2023, de 10 d’agost, del Consell, d’aprovació del Reglament orgànic i funcional de la Conselleria d’Hisenda, Economia i Administració Pública, i vista la proposta del director general d’Economia de data 17/04/2024,

RESOLC

*Primer. Bases reguladores*

Aprovar les bases reguladores dels Premis a la Responsabilitat Social, exercici 2024, incloses com a annex I d’esta resolució.

*Segon. Convocatòria*

Convocar la primera edició dels Premis a la Responsabilitat Social, exercici 2024, segons el que establix esta resolució.

*Tercer. Finançament*

El pressupost destinat a finançar esta edició ascendirà a 40.000,00 euros com a màxim, a càrrec de l’aplicació pressupostària J4364.71.04.016Y75, capítol IV, línia de subvenció S1082 dels pressupostos de la Generalitat per a 2024.

*Quart. Recursos*

Contra la present resolució, que posa fi a la via administrativa, es podrà interposar un recurs potestatiu de reposició, davant del mateix òrgan que l’ha dictada, en el termini d’un mes a comptar de l’endemà de la publicació d’esta, segons el que establixen els articles 123 i 124 de la Llei 39/2015, d’1 d’octubre, del procediment administratiu comú de les administracions públiques, o es podrà interposar directament un recurs contenciós administratiu, davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l’endemà de la publicació d’esta, de conformitat amb el que establixen els articles 10.1.a i 46.1 de la Llei 29/1998, de 13 de juliol, reguladora de la jurisdicció contenciosa administrativa.

Tot això, sense perjuí que les entitats i persones interessades puguen exercitar qualsevol altra via que consideren oportuna.

ANNEX I

*Bases reguladores i convocatòria de Premis a la Responsabilitat Social, exercici 2024*

*Primera. Objecte*

1. Els premis tenen per objecte destacar les accions o bones pràctiques en la gestió de la responsabilitat social d’entitats de la Comunitat Valenciana.

2. La present convocatòria té per objecte convocar, en règim de concurrència competitiva, la primera edició dels Premis a la Responsabilitat Social, exercici 2024.

*Segona. Entitats i persones beneficiàries*

Podran ser beneficiaris dels premis les empreses, incloent les cooperatives i entitats d’economia social, entitats, organitzacions i associacions privades, i treballadors i treballadores autònoms, que tinguen els centres de treball, oficines o establiments en el territori de la Comunitat Valenciana.

*Tercera. Modalitats de bones pràctiques que poden optar als premis*

Podran resultar premiades les actuacions de responsabilitat social realitzades en la Comunitat Valenciana que tinguen per objectiu les persones, o l’entorn natural o ciutadà.

Se’n convoquen dos modalitats:

Modalitat 1. Actuacions de responsabilitat social que tinguen per objectiu les persones.

Modalitat 2. Actuacions de responsabilitat social que tinguen per objectiu l’entorn natural o ciutadà.

*Quarta. Premis*

1. Els premis consistiran en un certificat o diploma del reconeixement rebut i l’assignació econòmica que establix este apartat.

2. D’acord amb la proposta de concessió de l’òrgan de valoració, regulat en la base dotzena, es concediran els premis següents:

a) Per a les entitats incloses en la secció 1a del registre d’entitats valencianes, socialment responsables, excloses les administracions públiques i les entitats incloses en el sector públic instrumental:

Primer premi 7.000 euros.

Segon premi 4.000 euros.

Tercer premi 2.300 euros.

En la secció 1a del registre d’entitats valencianes socialment responsables s’inscriuen les administracions públiques, universitats i la resta dels organismes i les entitats pertanyents al sector públic, així com les organitzacions, corporacions de dret públic, associacions privades i entitats de l’economia social.

b) Per a les entitats incloses en la secció 2a del registre d’entitats valencianes, socialment responsables:

Primer premi 7.000 euros.

Segon premi 4.000 euros.

Tercer premi 2.300 euros.

En la secció 2a del registre d’entitats valencianes socialment responsables s’inscriuen les empreses amb més de 50 persones en plantilla.

c) Per a les entitats incloses en la secció 3a del registre d’entitats valencianes, socialment responsables:

Primer premi 7.000 euros.

Segon premi 4.000 euros.

Tercer premi 2.300 euros.

En la secció 3a del registre d’entitats valencianes socialment responsables s’inscriuen les treballadores i els treballadors autònoms i les empreses amb fins a 50 persones en plantilla.

3. Es podran concedir mencions especials, sense dotació econòmica, si la qualitat de les iniciatives presentades i no premiades ho mereixen, a consideració de l’òrgan de valoració.

4. En cas que hi haja crèdit sense adjudicar, per declarar-se deserts alguns dels premis d’alguna de les dos modalitats, este crèdit podrà incrementar proporcionalment el de la resta de premis que no hagen quedat deserts.

*Quinta. Requisits de participació*

1. Podran participar en els premis les entitats esmentades en la base segona, que hagen realitzat durant 2023 i/o estiguen realitzant durant 2024 accions o bones pràctiques en la gestió de la responsabilitat social de les entitats de la Comunitat Valenciana, d’acord amb la base tercera.

2. Serà incompatible la participació com a entitat o persona beneficiària en esta convocatòria si es forma part de l’òrgan de valoració.

*Sexta. Requisits per a ser persones i entitats beneficiàries*

1. Podran ser persones beneficiàries les persones i les entitats esmentades en la base segona.

2. No podran ser beneficiàries les persones i entitats en les quals concórreguen les circumstàncies següents:

a) Les persones i entitats en les quals concórrega alguna de les prohibicions establides en els articles 13.2 i 3 de la Llei 38/2003, de 17 de novembre, general de subvencions; a este efecte, les entitats hauran de presentar la corresponent declaració responsable.

b) Les persones i entitats que en els dos anys immediatament anteriors a la data de publicació de la convocatòria hagen sigut sancionades a conseqüència d’infraccions tipificades en el Reial decret legislatiu 5/2000, de 4 d’agost, pel qual s’aprova el text refós de la Llei d’infraccions i sancions de l’orde social, quan la infracció haja sigut qualificada de greu o molt greu i la resolució administrativa sancionadora siga ferma; a este efecte, les entitats hauran de presentar la corresponent declaració responsable.

3. Les entitats i persones beneficiàries han de comptar amb centres de treball, oficines o establiments permanents en el territori de la Comunitat Valenciana.

4. Les entitats i persones participants en els premis han de comunicar a l’òrgan concedent si han obtingut subvencions, ajudes, ingressos o recursos que financen els projectes presentats.

Així mateix, les entitats i persones esmentades hauran de comunicar a l’òrgan concedent l’obtenció de subvencions, ajudes, ingressos o recursos que financen els projectes presentats, quan esta obtenció es produïsca en el període comprés entre la data de publicació d’estes bases reguladores i la convocatòria i la data de publicació de la resolució de concessió dels premis convocats en el *Diari Oficial de la Generalitat Valenciana*.

Esta comunicació haurà d’efectuar-se tan prompte com es conega i, en tot cas, abans del pagament del premi.

*Sèptima. Criteris de valoració*

1. En la valoració dels projectes que opten a guanyar un dels premis regulats en estes bases i convocatòria, es podrà obtindre un màxim de 100 punts en cada modalitat, d’acord amb els criteris objectius següents:

|  |  |
| --- | --- |
| *Criteris de selecció* | *Puntuació màxima* |
| Descripció del projecte | 25 |
| Nombre de persones beneficiades | 25 |
| Valors que atorguen protecció | 25 |
| Grau d’execució en 2023 | 15 |
| Grau d’execució en 2024 | 5 |
| Estar inscrites o haver sol·licitat la inscripció en el Registre d’entitats valencianes socialment responsables | 5 |

  

El projecte i els valors hauran d’estar relacionats amb qualsevol dels principis que arreplega el títol I de la Llei 18/2017, de 13 de juliol, de la Generalitat, per al foment de la responsabilitat social.

*Octava. Criteris per a determinar els premis*

1. Per a determinar els premis, es tindrà en compte l’adequació dels projectes presentats als criteris de valoració que establix la base sèptima. Serà un requisit necessari per a poder optar a l’obtenció d’un premi el fet d’haver superat una puntuació mínima de 50 punts.

2. Els projectes presentats seran examinats i valorats per l’òrgan de valoració, que determinarà, per orde de puntuació de més a menys, els aspirants seleccionats per a la concessió del premi.

*Novena. Documentació preceptiva*

1. La sol·licitud formalitzada en tots els seus apartats ha d’especificar la modalitat a la qual es presenta i ha d’anar acompanyada dels documents següents:

a) Escrit de sol·licitud que hi ha com a annex a la present orde.

b) Declaració responsable d’estar al corrent en el compliment de les obligacions tributàries i amb la Seguretat Social.

2. Els interessats podran aportar a la seua sol·licitud tota la documentació que consideren necessària per a justificar les seues declaracions.

3. La sol·licitud i documentació es dirigirà a la Direcció General d’Economia a través de la URL següent:

<https://www.gva.es/es/inicio/procedimientos?id_proc=96153>

4. Si el compte bancari de l’entitat o persona sol·licitant no està donat d’alta en la Generalitat, o cal modificar les dades, s’haurà de fer esta tramitació de manera telemàtica a través de la URL següent:

<https://www.gva.es/va/inicio/procedimientos?id_proc=22771>

Les persones no obligades a relacionar-se electrònicament amb l’administració podran fer els tràmits de la forma establida per a elles.

*Dècima. Presentació de sol·licituds i termini*

1. Les sol·licituds es presentaran en el mes següent a la publicació d’esta convocatòria en el *Diari Oficial de la Generalitat Valenciana*.

2. La presentació de la sol·licitud de participació en els premis suposa l’acceptació expressa i la subjecció de les entitats i persones sol·licitants a les normes i condicions que contenen estes bases reguladores i convocatòria, així com a la decisió del jurat i la intervenció en l’acte de concessió dels premis, en cas que siga una de les candidatures seleccionades.

3. Cada persona física o entitat només podrà presentar un projecte per a cada una de les modalitats. En el cas que la mateixa persona o entitat presente més d’un projecte, es valorarà el presentat en últim lloc. En el supòsit que una mateixa persona o entitat presente un projecte per a cada modalitat, haurà d’efectuar tantes presentacions diferents com modalitats a les quals opte.

L’incompliment dels terminis i les condicions d’esta base donarà lloc a l’exclusió dels sol·licitants de la convocatòria.

4. Per a poder fer la presentació telemàtica, serà necessari disposar de firma electrònica, mitjançant un certificat reconegut per a la ciutadania emés per l’Agència de Tecnologia i Certificació Electrònica, <https://www.accv.es/vl/>, o del DNI electrònic i de qualssevol altres autoritats de certificació reconegudes.

*Onzena. Ordenació i instrucció*

1. El procediment s’iniciarà d’ofici mitjançant la publicació de les presents bases reguladores i la convocatòria dels premis en el *Diari Oficial de la Generalitat Valenciana*.

2. La Direcció General d’Economia serà el centre directiu encarregat de l’ordenació i instrucció del procediment que, d’ofici, acordarà totes les actuacions necessàries per a la determinació, el coneixement i la comprovació de les dades en virtut de les quals s’ha de dictar la resolució de concessió dels premis. Així mateix, formularà la proposta de resolució de concessió al director general d’Economia.

*Dotzena. Òrgan de valoració*

1. L’òrgan encarregat de valorar les candidatures, segons els criteris que establix la base sèptima d’esta convocatòria, serà un jurat compost per:

a) La persona titular de la Direcció General d’Economia, que actuarà com a president del jurat.

b) La persona titular de la Direcció General d’Igualtat i de l’Institut de les Dones, que actuarà com a vicepresidenta del jurat.

c) Quatre vocals. Una persona designada pel Consell de Cambres Oficials de Comerç, Indústria, Servicis i Navegació de la Comunitat Valenciana; una persona designada per la comissió mixta de responsabilitat social regulada en el Decret 200/2022, de 25 de novembre, del Consell, pel qual es regula la responsabilitat social en les entitats valencianes; una persona designada per la Creu Roja Espanyola, i una persona designada pel Col·legi de Registradors de la Propietat, Mercantils i Béns Mobles d’Espanya.

Serà secretari una persona funcionària designada per la persona titular de la Direcció General d’Economia, que actuarà amb veu, però sense vot.

2. En virtut de la Llei 9/2003, de la Generalitat, de 2 d’abril, per a la igualtat entre dones i hòmens, es procurarà que la composició del jurat s’ajuste al principi d’equilibri per raó de sexe.

3. El jurat adaptarà el seu funcionament al que establixen estes bases reguladores i convocatòria, i la Llei 40/2015, d’1 d’octubre, de règim jurídic del sector públic, pel que fa a la composició i el funcionament dels òrgans col·legiats.

4. El jurat examinarà els projectes presentats i elevarà la seua proposta de concessió del premi a la Direcció General d’Economia.

*Tretzena. Procediment de concessió i resolució*

1. El procediment de concessió dels premis serà en règim de concurrència competitiva.

2. Finalitzat el termini de presentació de sol·licituds i, si és el cas, realitzades les esmenes oportunes, el jurat les examinarà, valorarà les sol·licituds proposades i, a través de l’òrgan instructor del procediment, elaborarà la proposta de concessió d’estos premis.

3. D’acord amb l’article 9 de la Llei 39/2015, d’1 d’octubre es delega en el director general d’Economia la resolució sobre l’adjudicació dels premis convocats.

4. La resolució i la publicació d’esta s’efectuarà en el termini màxim de sis mesos, comptats des de la data de publicació de la present convocatòria en el *Diari Oficial de la Generalitat Valenciana*. Transcorregut el termini assenyalat sense que s’haja produït cap resolució expressa, s’entendrà que les sol·licituds han sigut desestimades.

La resolució per la qual es concedisquen o deneguen els premis serà objecte de publicació en el *Diari Oficial de la Generalitat Valenciana*, publicació que servirà de notificació a tots els interessats, sense perjuí de l’ús d’altres mitjans per a la seua difusió establits per la Direcció General d’Economia.

5. La resolució posarà fi a la via administrativa i podrà ser recorreguda potestativament en reposició o bé caldrà plantejar directament un recurs contenciós administratiu, tal com establixen els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa.

6. La comprovació de l’execució dels projectes es farà a través del corresponent pla de control de les subvencions que aprove la Conselleria d’Hisenda, Economia i Administració Pública.

*Catorzena. Pagament i justificació*

1. El pagament de la totalitat de l’import de cada premi en cada modalitat es farà una vegada dictada la resolució de concessió dels premis convocats i es publique en el *Diari Oficial de la Generalitat Valenciana*.

2. A les quantitats concedides en concepte de premi s’aplicaran les retencions fiscals que corresponguen.

3. En compliment del que establix l’article 165.2, lletra i de la Llei 1/2015, de 6 de febrer, d’hisenda pública, del sector públic instrumental i de subvencions, la resolució de concessió del premi implicarà la justificació del compliment de la finalitat per a la qual es va concedir i de l’aplicació dels fons percebuts. Atesa la naturalesa d’estos premis, la justificació es farà amb caràcter previ a l’atorgament.

4. El jurat, prèviament a la seua proposta de concessió, tindrà potestat per a sol·licitar a les entitats sol·licitants, a través de l’òrgan instructor, totes les dades, la documentació o les comprovacions que estime convenients per a considerar provada la realització dels projectes presentats.

5. Les entitats col·laboraran en este procediment de justificació i control, i, en cas de no fer-ho, podrà modificar-se la resolució de concessió.

*Quinzena. Supòsits de modificació de la resolució*

1. La modificació o l’alteració de les condicions considerades per a concedir els premis podrà donar lloc a la modificació de la resolució de concessió i, si és el cas, a la pèrdua del dret al cobrament total o parcial d’estos.

2. Si es produïx una variació de les condicions que s’han tingut en compte per a la concessió dels premis, per aplicació de les causes de reintegrament que establix l’article 37 de la Llei general de subvencions, serà procedent exigir el reintegrament total o parcial de les quantitats percebudes, previ informe de l’òrgan competent de control de la subvenció i dels tràmits d’audiència legalment establits.

*Setzena. Protecció de dades*

1. De conformitat amb el Reglament (UE) 2016/679, del Parlament i del Consell, de 27 d’abril de 2016, relatiu a la protecció de les persones físiques quant al tractament de dades personals i a la lliure circulació d’estes dades (RGPD), la Llei orgànica 3/2018, de protecció de dades i garantia dels drets digitals (BOE 294, 06.12.2018), i la resta de disposicions aplicables, les dades de caràcter personal proporcionades seran tractades per la Generalitat per a procedir a la tramitació de la sol·licitud a l’empara de la Llei general de subvencions.

2. Les entitats i persones físiques podran exercir els drets d’accés, rectificació, cancel·lació, oposició, supressió, portabilitat i limitació del tractament davant de la conselleria que organitza els premis, així com reclamar, si és el cas, davant de l’autoritat de control en matèria de protecció de dades, especialment quan no haja obtingut satisfacció en l’exercici dels seus drets.

*Dessetena. Propietat dels treballs presentats i publicitat*

1. Les entitats i persones participants en la convocatòria s’obliguen a assumir les responsabilitats que puguen resultar de la utilització de textos, les imatges i altres elements creatius aportats per estes en la justificació de la seua candidatura i la propietat dels quals siga de terceres persones o entitats.

2. Les entitats i persones hauran d’autoritzar a la Conselleria d’Hisenda, Economia i Administració Pública la difusió d’informació sobre els projectes premiats amb l’objectiu de visibilitzar-los públicament.

3. Les entitats i persones hauran de cedir a la Conselleria d’Hisenda, Economia i Administració Pública la documentació acreditativa de les propostes que resulten premiades, i autoritzar l’exercici dels drets de reproducció, distribució, comunicació pública i transformació de la documentació aportada objecte del reconeixement i del premi.

*Dihuitena. Compatibilitat amb altres premis i ajudes*

Als efectes que preveu l’article 165.2, lletra m de la Llei 1/2015, de 6 de febrer, d’hisenda pública, del sector públic instrumental i de subvencions, s’indica que estos premis són compatibles amb altres subvencions, ajudes, ingressos o recursos per a la mateixa finalitat, procedents de qualssevol administracions o ens públics o privats, nacionals, de la Unió Europea o d’organismes internacionals.

*Denovena. Obligacions de transparència*

En compliment de la Llei 19/2013, de 9 de desembre, de transparència, accés a la informació pública i bon govern; la Llei 1/2022, de 13 d’abril, de transparència i bon govern de la Comunitat Valenciana, i l’article 18 de la Llei general de subvencions, els subjectes beneficiaris de la subvenció hauran de complir les següents obligacions de transparència:

1. Les entitats privades han de complir les obligacions de publicitat activa que arreplega el capítol II del títol I de la Llei 19/2013, de 9 de desembre, quan:

a) Perceben durant el període d’un any ajudes o subvencions públiques en una quantia superior a 100.000 euros.

b) Perceben durant el període d’un any natural alguna ajuda o subvenció de les entitats públiques de la Comunitat Valenciana que arreplega l’article 3 de la Llei 1/2022, en una quantia superior a 50.000 euros.

c) Les ajudes o les subvencions percebudes representen almenys el 40 % del total dels seus ingressos anuals, sempre que arriben com a mínim a la quantitat de 5.000 euros.

En particular, s’han de publicar en els termes que preveuen els principis generals de l’article 5 de la Llei 19/2013, la informació institucional i organitzativa de l’article 6 i l’econòmica i pressupostària de l’article 8 d’esta.

Esta publicació es farà a través de les pàgines web habilitades a este efecte.

Esta informació s’haurà de publicar a partir de l’any següent a aquell en el qual s’hagen superat els llindars establits i s’haurà de mantindre publicada durant, almenys, quatre anys naturals.

2. Sense perjuí de les obligacions que preveu l’apartat anterior, totes les entitats o persones beneficiàries de subvencions hauran de donar l’adequada publicitat del caràcter públic del finançament de programes, activitats, inversions o actuacions de qualsevol tipus que siguen objecte de subvenció, amb la inclusió del logotip de la Conselleria d’Hisenda, Economia i Administració Pública en mitjans de difusió com ara cartells, materials impresos, mitjans electrònics o audiovisuals, i en qualsevol altre mitjà de publicitat que es realitze de l’activitat subvencionada.

3. Les entitats o persones beneficiàries de subvencions estan obligades a subministrar a l’entitat concedent, previ requeriment, tota la informació que siga necessària per al compliment de les obligacions que preveu la llei de transparència que esta requerisca, en el termini de quinze dies hàbils des del requeriment. Una vegada transcorregut el termini conferit en el requeriment sense que este s’haja atés, l’òrgan que ha realitzat el requeriment podrà acordar, amb un advertiment i una audiència previs a l’interessat, la imposició de multes coercitives en els termes que preveu l’article 5 de la Llei 1/2022.

4. Els nous conjunts de dades que es generen per la formalització i el desenrotllament de les subvencions atorgades per l’Administració de la Generalitat s’han de disposar, sempre que siga possible, com a conjunt de dades obertes.

  

València, 3 d'octubre de 2024

Ruth María Merino Peña

Consellera d'Hisenda, Economia i Administració Pública